# Benchmarking giver værdi og inspiration til forbedringer

Specialkonsulent Jakob Vesterlund Olsen

Når du modtager dit regnskab, kan det være svært at afgøre, om resultatet på bundlinjen er en god aflønning af arbejdsindsats, egenkapital og risiko. Med Ø90 Benchmarking kan du få en karakter for, hvordan du klarer dig i forhold til andre i "klassen". Selvom du klarer dig godt, er det ikke ensbetydende med, at resultatet er tilfredsstillende, men det indikerer, at du gør noget rigtigt i forhold til dine kolleger.

**Få overblik**

Når du benchmarker dit interne regnskab i Ø90 Benchmarking får du en reference til dine egne resultater. Du får svar på spørgsmål som: Ligger mine stykomkostninger højt i forhold til mit produktionsomfang? Er mine maskinomkostninger høje eller lave?

**Få input til forandringer**

For planteavlere er særligt muligheden for at benchmarke Driftsgrensanalysen i det interne regnskab interessant. I Driftsgrensanalysen er alle indsatsfaktorer aflønnet, dvs. både ejerens egen arbejdsindsats og egenkapitalen er aflønnet. Analysen i det interne regnskab er rigtig god som udgangspunkt for, hvor meget du f.eks. må give i forpagtningsafgift.

Når du efterfølgende benchmarker sin Driftsgrensanalyse mod andre landmænds Driftsgrensanalyse, får du forskellen i bruttoudbytte og omkostninger pr. ha i forhold til en gruppe, som du har udvalgt sammen med din DLBR-økonomirådgiver. Hvis sammenligningsgruppen leverer væsentlig bedre resultater end du, kan analysen bidrage med at identificere, om det er priserne for afgrøderne eller udbytterne, som er for lave, eller om det er omkostningerne, som er for høje. Benchmarking giver dog ikke svaret på, hvad der skal ændres, for at der er sandsynlighed for bedre resultater næste år. Her vil driftsøkonomikonsulenten eller planteavlskonsulenten kunne hjælpe med anvisninger.

**God sammenligningsgruppe af virkelige bedrifter**

En af Ø90 Benchmarkings helt store forcer er, at den altid viser simple gennemsnit af andre bedrifters resultater. Udfordringen består så i, at udvælge de rigtige bedrifter. For sammenligning af analyser på planteavlen er der blandt andet mulighed for at vælge bonitet, region, om der er husdyr på bedriften, og om der er afgrøder på lager primo. Det sidste kriterium er relevant, da man benchmarker på regnskabsåret og ikke på høståret. Der kan altså være påvirkning fra to høstår inde i regnskabsåret, men med en intelligent udvælgelse af sammenligningsgrupperne kan denne påvirkning minimeres.

**Benchmarking i ERFA-grupper**

Du får den bedste benchmarking, hvis du kender dine forbilleder og kan lære af, hvad de gør. Videncentret for Landbrug udgiver hvert år Business Check, hvor man kan se individuelle analyser på f.eks. salgsafgrøder. Denne løsning kan man få til sin ERFA-gruppe, så man kan sammenligne sine resultater og diskutere dyrkningspraksis med ERFA-gruppen.

Faktaboks

I Ø90 Benchmarking er der et validt datamateriale at sammenligne sig med. Der er:

* 1.850 Driftsgrensanalyser på salgsafgrøder
* 1.050 Driftsgrensanalyser på grovfoder
* 225 Driftsgrensanalyser på fabriksroer
* 75 Driftsgrensanalyser på kartofler

Hele resultatopørelsen og balancen kan sammenlignes med ca. 7.000 landbrugsbedrifter ultimo juni.

3 gode råd

* Lav en Driftsgrensanalyse af markbruget, så du helt til bundlinjen kan se resultatet for planteavlen
* Brug analyserne til at sammenligne Driftsgrensanalysernes resultat i en ERFA-gruppe
* Brug Ø90 Benchmarking til at sætte realistiske mål for udbytter og kapacitetsomkostninger i budgettet